ร่างกม.ปฏิรูปภาษีฉบับวุฒิสภาสหรัฐสั่นคลอน หลัง”รอน จอห์นสัน”ส.ว.รีพับลิกันออกโรงค้าน
ร่างกฏหมายปฏิรูปภาษีฉบับวุฒิสภาสหรัฐสั่นคลอน หลัง"รอน จอห์นสัน"ส.ว.รีพับลิกันออกโรงค้าน
16 พ.ย. 2560

นายรอน จอห์นสัน สมาชิกวุฒิสภาจากพรรครีพับลิกัน เปิดเผยว่า เขาจะไม่โหวตรับรองร่างกฎหมายปฏิรูปภาษีฉบับของวุฒิสภาอย่างแน่นอน ซึ่งถือเป็นวุฒิสมาชิกจากรีพับลิกันคนแรกที่ออกมาแสดงจุดยืนคัดค้านร่างกฎหมายดังกล่าว
“หากพวกเขาสามารถผ่านร่างกฎหมายนี้ได้โดยไม่ต้องอาศัยคะแนนเสียงจากผม ผมก็จะปล่อยให้ผ่านไป แต่ถึงอย่างไร ผมจะไม่โหวตสนับสนุนร่างกฎหมายนี้อย่างแน่นอน” นายจอห์นสัน วุฒิสมาชิกจากรัฐวิสคอนซิน กล่าวให้สัมภาษณ์กับวอลล์สตรีท เจอร์นัล
โดยนายจอห์นสันให้เหตุผลว่า ร่างกฎหมายดังกล่าวมอบประโยชน์แก่องค์กรธุรกิจในลักษณะที่ไม่เป็นธรรม “เมื่อคุณต้องการปฏิรูประบบภาษี คุณจะต้องปฏิบัติอย่างเที่ยงธรรม เพื่อรักษาความสามารถในการแข่งขันของพวกเขาในดินแดนมาตุภูมิแห่งนี้ เช่นเดียวกับที่เรากำลังทำให้พวกเขามีความสามารถทางการแข่งขันในระดับโลก”
“ผมกำลังส่งสารเตือนพวกเขาให้จัดทำร่างกฎหมายภาษีฉบับที่ดี ซึ่งผมได้เตือนมาหลายเดือนแล้ว” เขากล่าวเสริม
ทั้งนี้ วุฒิสภาสหรัฐมีสมาชิกรีพับลิกันครองเสียงข้างมากอยู่ที่ 52 ที่นั่ง ดังนั้นหากรีพับลิกันจะผลักดันร่างกฎหมายให้ผ่านความเห็นชอบในสภาได้สำเร็จนั้น จะต้องการเสียงสนับสนุนอย่างพร้อมเพรียงจากสมาชิกรีพับลิกันโดยยอมให้แตกแถวได้เพียง 2 คนเท่านั้น ในกรณีที่สมาชิกวุฒิสภาจากเดโมแครตไม่โหวตสนับสนุนเลยแม้แต่เสียงเดียว เป็นที่คาดว่า สมาชิกเดโมแครตจะไม่สนับสนุนร่างกฎหมายฉบับดังกล่าว เนื่องจากวุฒิสมาชิกรีพับลิกันเตรียมจะบรรจุเงื่อนไขในการยกเลิกข้อบังคับบางส่วนในกฎหมายประกันสุขภาพของรัฐบาลชุดก่อน หรือ “โอบามาแคร์” ลงในร่างกฎหมายปฏิรูปภาษีฉบับของวุฒิสภาด้วย
ทั้งนี้ คณะกรรมาธิการด้านการเงินของวุฒิสภา ซึ่งเป็นคณะกรรมาธิการชุดพิจารณาร่างกฎหมายภาษีดังกล่าว มีกำหนดจะลงมติเห็นชอบร่างกฎหมายปฏิรูปภาษีฉบับวุฒิสภาภายในสัปดาห์นี้ ส่วนการโหวตในวุฒิสภาแบบเต็มคณะนั้นจะจัดขึ้นหลังพ้นจากเทศกาลวันหยุดขอบคุณพระเจ้าแล้ว
 